
LA TORTUGA DEL MONUMENT
Voleu conèixer la història de la tortuga de la Sagrada Família? 
Vet aquí una vegada una tortuga petita que vivia a la casa d’un nen barceloní. Van passar els anys i el nen es va fer vellet i la tortuga es va fer gran. Quan el senyor vell va morir, la tortuga es va quedar molt sola i trista, però també amb molta gana.
Un dia caminant i caminant per Barcelona es va trobar un edifici en construcció molt gran i molt alt. A l’entrada de la façana una nena va veure la tortuga i la va acompanyar a dins de l’edifici. La nena li va donar el seu entrepà de formatge i la tortuga es va quedar molt contenta. La nena li va buscar un lloc per viure i allà es va dormir. L’endemà els obrers van veure la tortuga i la van ensenyar a l’arquitecte de l’obra, l’Antoni Gaudí.
En Gaudí, que li agradava molt la natura, va voler fer una estàtua de la tortuga. La tortuga va viure uns quants anys i allà va morir. Però la seva imatge va quedar en una columna de la façana.
I aquesta va ser la història de la tortuga de la Sagrada Família. I qui no ho vulgui creure que ho vagi a veure.
